C 87/54
7.
LV
Eiropas Savienības Oficiālais Vēstnesis
9.3.2023.
Galvenā vīna vīnogu šķirne “Glera B.” — “Serprino”
8.
Saiknes vai saikņu apraksts
8.1.
“Asolo Prosecco / Asolo” kategorija “Vīns”, “Dzirkstošais vīns”, “Kvalitatīvs dzirkstošais vīns”, “Kvalitatīvs aromātiskais dzirkstošais vīns” un “Pusdzirkstošais vīns” Ģeogrāfiskā apgabala specifika Saiknei būtiskie dabas faktori Ar ACVN “Asolo Prosecco / Asolo” apzīmētā produkta ražošanas apgabals atrodas Venēcijas [Veneto] reģionā, Montello un Colli di Asolo pakalnos Trevizo provincē.
Šīs divas kalnu grēdas, kas slejas 100–450 metru augstumā virs jūras līmeņa, veido harmonisku ainavu ar lēzenām nogāzēm un izliekumiem.
Jo īpaši Montello kalnos ir bieži sastopami karsta elementi, kas radušies augsnes veidošanās procesā, par ko liecina vairāk nekā 2 000 dažāda lieluma karsta piltuvju, kuras pazemē veido ideālu dabīgās noteces sistēmu.
Pakalnus veido cietas masas formācijas, kuras ir apjomīgas un sastāv no nogulumiežiem, un kuras klāj merģeļa-māla vai merģeļa-smilts augsne, kas labi piemērota apstrādei un klimatisko apstākļu ietekmē mēdz kļūt irdena.
Tai raksturīgā sarkanā krāsa liecina par tās seno izcelsmi.
Augsnes ir dekarbonizētas un skābas, vidēji dziļas, tajās labi uzkrājas ūdens un ir liels minerālu saturs.
Tā kā tās nav bijušas intensīvi apstrādātas, ir saglabājušās to sākotnējās īpašības un slāņi, un struktūra ir neskarta.
Organiskajā vielā ir augsts mikrobioloģiskās aktivitātes līmenis, kas nodrošina to, ka uzturvielas ir plaši pieejamas.
Vīnkopības apgabala savdabīgajiem klimatiskajiem apstākļiem raksturīgi mēreni silti pavasari, ne pārāk karstas vasaras, kā arī mēreni silti rudeņi, ko nodrošina vīnogulājiem klāto nogāžu vērsums uz dienvidiem un pakalnu izvietojums — tie veido taisnus leņķus, kas pasargā no aukstajiem ziemeļaustrumu vējiem.
Vidējā gaisa temperatūra vasarā ir 22,6 oC, un visaugstākā gaisa temperatūra ir jūlijā.
Rudeņi ir silti, sausi un vējaini, ar lielām dienas un nakts temperatūras svārstībām.
Lietus līst galvenokārt no aprīļa līdz septembrim, un tā daudzums ir sadalīts diezgan vienmērīgi.
Augsnes irdenuma dēļ lietusūdens ātri uzsūcas, nonākot augsnes apakškārtā, un nogāžu zeme nodrošina liekā ūdens vieglu novadīšanu.
Saiknei būtiskie vēsturiskie faktori un cilvēkfaktori Vīndārzus Colli Asolani un Montello nogāzēs vispirms stādīja un pilnveidoja benediktīniešu mūki, bet vēlāk — Venēcijas Republikas vīnkopji.
Mūki apgabalā, konkrētāk, Santa Bona klosterī, kas atradās Vidor, un Montello kartēziešu klosterī, kurš atradās Nervesa, apmetās aptuveni mūsu ēras 1000. gadā.
Viņu darbs atstāja lielu ietekmi uz apgabala zemkopības un vīnkopības vēsturi un sekmēja tādas vēl mūsdienās saglabājušās kultūras veidošanos, kuras pamatā ir vīnogulāju audzēšana un vīns.
14. gadsimta otrajā pusē, kad apgabals nonāca venēciešu valdījumā, Colli di Asolo un Montello pakalnus ātri vien atzina par nozīmīgu vīnkopības apgabalu.
15. gadsimtā tajā iegūtos vīnus jau eksportēja.
16. gadsimtā, kad pārtikušie Venēcijas augstmaņi tur cēla villas, “barchesse” (atvērtas klētis) un medību mājas ar vīndārziem, aristokrāti apgabalā ienesa vīnkopības un vīndarības tradīciju daiļumu un kvalitāti.
Apgabala pakalni bija sabiedrības krējuma izslavēti un turienes izcelsmes vīni — iecienīti.
Venēcijā, kur tos pielīdzināja no Grieķijas ievestajiem vīniem, tiem tika uzlikts par trešdaļu lielāks nodoklis, jo uzskatīja, ka tie ir labāki par citu apgabalu vīniem.
Augšņu morfoloģiskās īpašības ir saglabājušās, un zeme mūsdienās tiek izmantota tāpat, kā ceļotāji to aprakstījuši pagātnē, proti, vīndārzi mijas ar citām kultūrām, kā tas senāk bija raksturīgi vienģimenes saimniecībās.
8.2.
“Asolo Prosecco / Asolo” kategorija “Dzirkstošais vīns”, “Kvalitatīvs dzirkstošais vīns”, “Kvalitatīvs aromātiskais dzirkstošais vīns” un “Pusdzirkstošais vīns” Cēloniskā saikne starp produkta kvalitāti, īpašībām, ģeogrāfisko vidi, dabas faktoriem un cilvēkfaktoriem.
Ar ACVN “Asolo Prosecco” apzīmētie dzirkstošie un pusdzirkstošie vīni ir dažādas intensitātes salmdzeltenā krāsā, dzirkstošajiem vīniem ir ilgnoturīgas putas, bet pusdzirkstošajiem vīniem skaidri redzama burbulīšu veidošanās.